Kabul
Kabul (Paschtu/Dari: ) isch d Hauptstadt vo Afghanistan. Si het öbbe 3,3 Millione Iiwooner (Schetzig 2012/13) und isch die grössti Stadt z Afghanistan und s ökonomische und kulturelle Zentrum vom Land.

Geographii 

Die strategischi Bedütig vo dr Stadt chunnt drvo, ass si in dr Nööchi vom Khyber-Pass lit, won e wichdigi Verbindig isch zwüsche Afghanistan, Pakistan und Indie. D Stadt wird vom Fluss Kabul mit Wasser versorgt und het käi äignigs Kanalsüsteem.

D Bevölkerig 

Kabul mit sinere ethnische und sproochlige Vilfalt isch e Spiegel vom ganze Land, aber scho immer si die wo Persisch schwätze in dr Meerhäit gsi. Mä schetzt ass 45 % vo dr Bevölkerig Tadschike si, 25 % Hazara, 25 % Paschtune und dr Räst Usbeke, Turkmene, Paschai und anderi Minderhäite.

Sprooche 

Kabul isch die bedütendsti persischsproochigi Stadt im Land. Dr Kabuler Dialäkt ( / Kābulī), en östlige Dialäkt vom Persische, isch d Standardsprooch in dr Politik, Bildig und in de Medie. Vili dänke, ass Kābulī s gliiche sig wie die persischi Schriftsprooch Dari, wo äini vo de bäide offizielle Landessprooche vo Afghanistan isch, aber das isch nid richdig.

Religion 

Wie im rästlige Afghanistan isch au z Kabul dr Islam die dominierendi Religion. Die mäiste Iiwooner vo dr Stadt si Sunnite, schiitischi Muslim si e bedütendi Minderhäit. Drüber us git s e gröösseri hinduistischi Gmäind. Früener het s in dr Stadt au zoroastrischi und jüüdischi Gmäinde gee, die si hüte aber vollständig verschwunde.

Fuessnoote

Litratuur 

 Christine Issa: Baukultur als Symbol nationaler Identität. Das Beispiel Kabul, Afghanistan. Dissertation, Justus-Liebig-Universität Gießen 2009 (Volltext).
 Dominic Medley, Jude Barrand: Kabul. (= The Bradt mini guide). Bradt, Chaldont St. Peter 2003, ISBN 1-84162-085-8.
 Horst Nußer: Kabul kurzgefasst. (= Geographie Kompakt; Bd. 108). Nußer, München 1992, ISBN 3-88091-648-9.

Weblingg 

 wissen.dradio.de: Kultur in Kabul (podcast)

Ort in Afghanistan
Hauptstadt (Asie)
Millionestadt